Abduvahob Madvaliyev
Madvaliyev Abduvahob Patohovich — 1947-yilning 15-aprelida Margʻilon shahrida ishchi oilasida tugʻilgan. 1970-yilda Fargʻona davlat pedagogika institutining oʻzbek tili va adabiyoti fakultetini tamomlagan. 1970-1972-yillarda Fargʻona viloyati Ohunboboyev tumanidagi 10-son maktabda oʻzbek tili va adabiyoti oʻqituvchisi boʻlib ishlagan. 1972-yilning noyabr oyidan Oʻzbekiston Respublikasi Fanlar akademiyasi Til va adabiyot institutida ishlaydi. 1989-yildan beri mazkur institutning katta ilmiy xodimi boʻlib ishlaydi. 1998-yildan hozirga qadar ilmiy ishlar boʻyicha direktor oʻrinbosari lavozimida ishlab kelmoqda. Mazkur davr mobaynida u 460 dan ziyod ilmiy ishlar (jamoaviy monografiyalar, darsliklar, qoʻllanmalar, lugʻatlar, ilmiy va ilmiy-ommabop maqolalar)ni tayyorlab Oʻzbekiston, Rossiya, Qozogʻiston davlatlarida nashr ettirdi. Madvaliyev A.P. respublika va Qozogʻistondagi 14 dan ortiq ilmiy konferensiyalarda oʻz maʼruzalari bilan ishtirok etgan. Madvaliyev A.P. 40 dan ortiq nashrlar muharriri boʻlib, 10 dan ziyod dissertatsiyaga taqrizchilik qilgan. 2002-yilda "Mehnat shuhrati" ordeni bilan mukofotlangan.